Gedagte vir die dag:  Die ewigheid begin hier en nouFoto: Reint Dykema Rig julle gedagtes op die dinge wat daarbo is, nie op die dinge wat op die aarde is nie, want julle het gesterwe, en julle lewe is saam met Christus verborge in God. (Kolossense 3:2–3) Jy het die ou mens afgelê. Jy is dood vir die sonde en wêreldse aanloklikhede. Die heel belangrikste is nou om Jesus te ken en te dien. Die hemel is reeds hier en so naby soos ’n gedagte. Jy hou jou besig met hemelse waardes, met die liefde, verdraagsaamheid en vergewingsgewindheid van Jesus. Daarom voel jy nie meer aangetrokke tot die sonde nie, al ken en onthou jy dit. Paulus maak ’n lys van sondes so oud soos die berge: ‘Onsedelikheid, on­reinheid, wellus, slegte begeertes en gierigheid, wat afgodery is’ (Kol 3:5), woede, haat, nyd, ’n gevloek en ’n gelieg (lees Kolossense 3:8). Jy het daar­mee gebreek en word meer en meer verander om soos Jesus te wees. Jy loop met ligte tred, vry van jou sondelas. Die hemel is ’n goeie plek en jy weet waarheen jy op pad is. Jakob het gedroom van ’n leer wat op die aarde staan en met sy punt aan die hemel raak en engele wat op- en afklim. In sy droom het God met hom kom praat en Jakob het besef: ‘Dit is niks anders nie as die huis van God; dit is die poort van die hemel’ (Gen 28:17). Hy het dit Bet-El genoem, wat beteken ‘huis van God’. Stefanus, wat bekend staan as die eerste martelaar vir Jesus, het die hemel sien oopgaan terwyl hy met die Joodse raad oor Jesus geredeneer het. Hy het ‘die heerlikheid van God gesien en Jesus wat aan die regterhand van God staan’ (Hand 7:55). Die apostel Johannes het as banneling op die eiland Patmos, ’n visioen van die hemel beleef (lees Openbaring 4–5, 19–22). Het jy al van die hemel gedroom? Dink jy ook aan die hemel en maak die gedagte daaraan jou bly? Hemelvader, dankie dat ons die hemel hier op aarde al kan ervaar. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital